Predkladacia správa

V dňoch 14. - 15. 4. 2008 sa v Štrasburgu uskutočnila pracovná cesta ministra zahraničných vecí SR Jána Kubiša. Minister ako úradujúci predseda Výboru ministrov Rady Európy (VM RE) vystúpil s prejavom v pléne Parlamentného zhromaždenia RE (PZ RE) a odpovedal na otázky poslancov. Stretol sa s predsedom PZ RE Lluísom Maria de Puigom a generálnym tajomníkom RE Terrym Davisom. Pracovná cesta sa konala v rámci predsedníctva SR vo Výbore ministrov RE. 

Minister zahraničných vecí SR informoval poslancov Parlamentného zhromaždenia RE o činnosti Výboru ministrov RE za obdobie od konca januára 2008. V podrobnom vystúpení zmienil všetky jeho najvýznamnejšie rozhodnutia, aktivity a zámery a oboznámil poslancov s prípravou jeho 118. zasadnutia.

Hlavnými témami bilaterálnych rozhovorov boli priority slovenského predsedníctva vo Výbore ministrov RE, uskutočnené a pripravované aktivity, diskusia o príprave rozpočtových priorít organizácie a aktuálne medzinárodnopolitické otázky. 

Materiál sa predkladá na rokovanie vlády ako iniciatívny. Má informatívny charakter a z tohto dôvodu nebol predložený na medzirezortné pripomienkové konanie.